text: Slesvigsk Parti: Flygtningene er velkomne
  13 september 2015 kl. 13.45
  - Vi ønsker ikke, at flygtningedebatten skal være domineret af fjendtlighed, siger Stephan Kleinschmidt, byrådsmedlem i Sønderborg Kommune for Slesvigsk Parti.
  Slesvigsk Parti blander sig nu også i flygtningedebatten med en annonce, der byder flygtningene velkommen til Sønderjylland.
  - Tag godt imod de mange flygtninge, der lige nu har behov for vores hjælp, står der blandt andet i annoncen fra Slesvigsk Parti.
  Annoncen er blevet trykt i lokale dagblade i Tønder, Aabenraa, Haderslev og Sønderborg, og fra partiets side håber de, at annoncen kan fungere som et positivt indspark i flygtningedebatten.
  - Vi savner nuancer i debatten om den aktuelle flygtningestrøm, og vi er trætte af, at man mistænkeliggør flygtningene. Vi ønsker ikke, at flygtningedebatten skal være domineret af fjendtlighed, siger Stephan Kleinschmidt, der er byrådsmedlem i Sønderborg Kommune for Slesvigsk Parti, til TV SYD.
  Annoncen er et forsøg på at gøre Slesvigsk Parti mere synlige, forklarer Stephan Kleinschmidt.
  - Slesvigsk Parti vil gerne blande sig noget mere i debatten, end vi hidtil har gjort. Det her er en problemstilling, som er tæt på sønderjyderne, og derfor er det vigtigt, at vi træder i karakter, siger Stephan Kleinschmidt.
  